Xalqaro reyting va indekslar bilan ishlash tizimini takomillashtirish hamda ushbu sohada parlament nazoratini kuchaytirish boʻyicha qoʻshimcha chora-tadbirlar toʻgʻrisida
(decree, 2025-11-22)

Soʻnggi yillarda davlat boshqaruvini samarali tashkil etish, iqtisodiy barqarorlik va ijtimoiy farovonlikni taʼminlash, fuqarolar va xalqaro hamkorlar uchun ochiq, shaffof va samarali muhit yaratishga qaratilgan tizimli islohotlar natijasida mamlakatimizning xalqaro reytinglardagi koʻrsatkichlari tobora yaxshilanib bormoqda. Xususan, keyingi besh yilda Oʻzbekiston Huquq ustuvorligi indeksida 16, Korrupsiyani qabul qilish indeksida 32, Elektron hukumatni rivojlantirish indeksida 18, Iqtisodiy erkinlik indeksida 31, Logistika samaradorligi hamda Global innovatsiya indekslarida 11 pogʻonaga yuqorilashga erishdi. “Oʻzbekiston — 2030” strategiyasida belgilab berilgan ustuvor vazifalardan kelib chiqib, respublikamizda xalqaro reyting va indekslar bilan ishlash tizimini yanada takomillashtirish hamda ushbu sohada parlament rolini kuchaytirish maqsadida: 1. Xalqaro reyting va indekslar bilan ishlash boʻyicha respublika kengashining har yili Oʻzbekiston Respublikasi Oliy Majlisi Senatida (keyingi oʻrinlarda — Oliy Majlis Senati) Oʻzbekiston Respublikasining ustuvor xalqaro reyting va indekslardagi oʻrni yaxshilanishi toʻgʻrisidagi milliy maʼruzani (keyingi oʻrinlarda — milliy maʼruza) muhokama qilish tartibini joriy etish haqidagi taklifi maʼqullansin. 2. Belgilansinki: Oliy Majlis Senati tomonidan ustuvor xalqaro reyting va indekslarning roʻyxatini tasdiqlashda tegishli xalqaro reyting hamda indekslarga mutasaddi vazirlik va idoralar biriktiriladi; mutasaddi vazirlik va idoralarning birinchi rahbarlari Oliy Majlis Senati tomonidan belgilangan ustuvor xalqaro reyting va indekslarda respublikaning oʻrni yaxshilanishi, shuningdek, ustuvor xalqaro reyting va indekslarda Oʻzbekiston Respublikasining oʻrnini yaxshilash boʻyicha maqsadli koʻrsatkichlarga (keyingi oʻrinlarda — maqsadli koʻrsatkichlar) erishilishi uchun shaxsan masʼul hisoblanadi; 2025-yildan boshlab respublika ijro etuvchi hokimiyat organlari rahbarlari va rahbar oʻrinbosarlari faoliyatining eng muhim samaradorlik koʻrsatkichlaridan biri sifatida ularning ustuvor xalqaro reyting va indekslarda respublikaning oʻrnini yaxshilashga qaratilgan faoliyati belgilanadi. 3. Xalqaro reyting va indekslar bilan ishlash boʻyicha respublika kengashining (keyingi oʻrinlarda — Respublika kengashi) yangilangan tarkibi 1-ilovaga muvofiq tasdiqlansin hamda unga quyidagi vazifalar yuklansin: mutasaddi vazirlik va idoralar tomonidan ustuvor xalqaro reyting va indekslarda respublikaning oʻrnini yaxshilashda maqsadli koʻrsatkichlarga erishish doirasida amalga oshirilayotgan ishlarni muhokama qilib borish; ustuvor xalqaro reyting va indekslarda respublikaning oʻrnini yaxshilash, shu jumladan ilmiy-tadqiqot muassasalarini biriktirish; milliy maʼruza tayyorlanishini tashkil etish va uni dastlabki tarzda koʻrib chiqish; turli sohalarda amalga oshirilayotgan tub oʻzgarishlarning ustuvor xalqaro reyting va indekslarda mamlakatning oʻrnini yaxshilash maqsadlariga xizmat qilishini taʼminlash, mazkur yoʻnalishdagi ishlarning samaradorligiga toʻsiq boʻlayotgan muammolarni bartaraf etish choralarini koʻrish; ilgʻor xalqaro tajribalar asosida davlat hokimiyati va boshqaruvi tizimini takomillashtirish boʻyicha taklif va tashabbuslarni ishlab chiqish; davlat va jamiyat hayotining turli jabhalarini tartibga solishga qaratilgan normativ-huquqiy hujjatlar va ularning loyihalarini ustuvor boʻlgan xalqaro reyting va indekslarda mamlakatning oʻrniga taʼsiri nuqtai nazaridan kompleks baholab borish; har yarim yilda ustuvor xalqaro reyting va indekslarda respublikaning oʻrnini yaxshilash hamda maqsadli koʻrsatkichlarga erishish uchun amalga oshirilgan ishlar toʻgʻrisida Oʻzbekiston Respublikasi Prezidentiga hisobotlar taqdim etib borish. 4. Iqtisodiyot va moliya vazirligi, Adliya vazirligi Respublika kengashining ishchi organlari etib belgilanganligi hamda ularga quyidagi vazifalar yuklanganligi maʼlumot uchun qabul qilinsin: vazirlik va idoralar bilan birgalikda ustuvor xalqaro reyting va indekslarda respublikaning oʻrnini yaxshilash, shuningdek, ushbu sohadagi maqsadli koʻrsatkichlarga erishishga qaratilgan amaliy chora-tadbirlar dasturi loyihasini ishlab chiqish hamda tasdiqlash uchun Respublika kengashiga kiritish; Oliy Majlis Senati va Respublika kengashi tomonidan qabul qilingan qarorlar hamda belgilangan chora-tadbirlarning vazirlik va idoralar tomonidan ijrosini doimiy monitoring qilib borish; har yili milliy maʼruza tayyorlanishini taʼminlash va uni dastlabki koʻrib chiqish uchun Respublika kengashiga hamda muhokama qilish uchun Oliy Majlis Senatiga kiritib borish; amalga oshirilayotgan islohotlarni yanada jadallashtirish, mavjud tizimli muammolar, shu jumladan vazirlik va idoralarning xalqaro reyting va indekslar bilan ishlash faoliyatidagi kamchiliklari hamda ularni bartaraf etish boʻyicha takliflarni Respublika kengashiga kiritib borish; xalqaro tashkilotlar, reyting agentliklari, mustaqil nashrlar va nodavlat notijorat tashkilotlari, xalqaro ekspert va konsultantlar bilan samarali xalqaro hamkorlik qilish; respublikada amalga oshirilayotgan islohotlar, xalqaro reyting va indekslar natijalari boʻyicha eʼlon qilingan hisobotlarni ommaviy axborot vositalarida hamda xalqaro tashkilotlarning maʼlumotlar bazalarida aks ettirish choralarini koʻrish; sohaga oid xalqaro va xorijiy tadbirlarda ishtirok etish, respublikada davra suhbatlari, xalqaro forum va konferensiyalarni tashkil etish. 5. Oliy Majlis Senatiga bir oy muddatda vazirlik va idoralarni biriktirgan holda, ustuvor xalqaro reyting va indekslarning roʻyxatini hamda maqsadli koʻrsatkichlarini tasdiqlash tavsiya etilsin. 6. Xalqaro reyting va indekslarning ustuvor sohalari hamda ularning ishchi organlar boʻyicha taqsimoti 2-ilovaga muvofiq tasdiqlansin. 7. Ishchi organlar Raqamli texnologiyalar vazirligi bilan birgalikda 2024-yil yakuniga qadar “Oʻzbekiston Respublikasi xalqaro reytinglarda” yagona portali (keyingi oʻrinlarda — Yagona portal) takomillashtirilgan holda ishga tushirilishini hamda kelgusida uning barqaror faoliyat yuritishini taʼminlasin. Bunda Yagona portalda ustuvor xalqaro reyting va indekslar sohasida maqsadli koʻrsatkichlarga erishishga qaratilgan amaliy chora-tadbirlarni shakllantirish, ularning ijrosini monitoring hamda tahlil qilish tizimi joriy etilsin. 8. Strategik islohotlar agentligi hamda Iqtisodiy tadqiqotlar va islohotlar markazi: ustuvor xalqaro reyting va indekslarda yuqori oʻrinlarni egallagan ilgʻor xorijiy davlatlar tajribasini chuqur tahlil qilgan holda, ularni Oʻzbekiston sharoitida tatbiq qilish imkoniyatlarini baholab borsin; har yili 1-sentabrga qadar mamlakatimizning reyting koʻrsatkichlarini yaxshilashga toʻsqinlik qilayotgan omillarni bartaraf etish hamda ilgʻor xorijiy tajribalarni joriy qilish boʻyicha yangi taklif va tashabbuslarni Oʻzbekiston Respublikasi Prezidenti Administratsiyasi va Respublika kengashiga kiritib borsin. 9. Mutasaddi vazirlik va idoralar: har chorak yakuni bilan keyingi oyning 10-sanasiga qadar ustuvor xalqaro reyting va indekslar boʻyicha maqsadli koʻrsatkichlarga erishishga qaratilgan amaliy chora-tadbirlarning ijrosi yuzasidan axborotni, shuningdek, tegishli maʼlumotlar, statistika axborotlari va boshqa materiallarni ishchi organlarga kiritib borsin; tegishli reyting hisobotlari eʼlon qilingandan soʻng bir hafta muddatda ishchi organlarga tahliliy maʼlumotlar taqdim etib borsin; har yili 1-dekabrga qadar oʻzlariga biriktirilgan xalqaro reyting va indekslarning tarkibiy indikatorlari kesimida kelgusi yil uchun amaliy chora-tadbirlar dasturiga kiritish uchun takliflarni ishlab chiqib, ishchi organlarga kiritsin. 10. Belgilansinki, ustuvor xalqaro reyting va indekslar boʻyicha xalqaro tashkilotlarning maʼlumotlar bazalaridan foydalanish, ularga obuna boʻlish, reyting agentliklari mutaxassislarini, xalqaro ekspert va konsultantlarni jalb qilish, respublikada forumlar hamda boshqa tadbirlar tashkil etish, targʻibot va tashviqot ishlarini amalga oshirish, Yagona portalni takomillashtirish va uni saqlab turish hamda ustuvor xalqaro reyting va indekslar bilan bogʻliq boshqa xarajatlar Vazirlar Mahkamasining zaxira jamgʻarmasi hisobidan qoplanadi. 11. Axborot va ommaviy kommunikatsiyalar agentligi ishchi organlar hamda mutasaddi vazirlik va idoralar bilan birgalikda respublikaning ustuvor xalqaro reyting va indekslardagi koʻrsatkichlari, ularning jamiyat hayotidagi tutgan oʻrni hamda mohiyatini aholi orasida keng yoritib borish choralarini koʻrsin. 12. Oʻzbekiston Respublikasi Prezidentining ayrim hujjatlariga 3-ilovaga muvofiq oʻzgartirishlar kiritilsin. 13. Oʻzbekiston Respublikasi Prezidentining ayrim hujjatlari 4-ilovaga muvofiq oʻz kuchini yoʻqotgan deb hisoblansin. 14. Adliya vazirligi, Iqtisodiyot va moliya vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 15. Mazkur Farmonning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov belgilansin. 1.T.K. Narbayeva—Oʻzbekiston Respublikasi Oliy Majlisi Senati Raisi, Respublika kengashi raisi2.A.X. Saidov—Oʻzbekiston Respublikasi Oliy Majlisi Qonunchilik palatasi Spikerining birinchi oʻrinbosari, Respublika kengashi raisining oʻrinbosari3.J.A. Qoʻchqorov—Bosh vazir oʻrinbosari — iqtisodiyot va moliya vaziri4.B.M. Mavlonov—Oʻzbekiston Respublikasi Prezidentining huquqiy ekspertiza va kompleks tahlil qilish masalalari boʻyicha maslahatchisi5.B.J. Islamov—Oliy sud raisi6.N.T. Yoʻldoshev—Bosh prokuror7.A.J. Tashkulov—adliya vaziri8.B.I. Zakirov—qurilish va uy-joy kommunal xoʻjaligi vaziri9.J.T. Mirzamahmudov—energetika vaziri10.A.A. Abduxakimov—ekologiya, atrof-muhitni muhofaza qilish va iqlim oʻzgarishi vaziri11.P.R. Bobojonov—ichki ishlar vaziri12.L.Sh. Kudratov—investitsiyalar, sanoat va savdo vaziri13.Sh.X. Shermatov—raqamli texnologiyalar vaziri14.K.A. Sharipov—oliy taʼlim, fan va innovatsiyalar vaziri15.I.R. Maxkamov—transport vaziri16.B.A. Musayev—kambagʻallikni qisqartirish va bandlik vaziri17.X.U. Umarova—maktabgacha va maktab taʼlimi vaziri18.Lavozim boʻyicha—sogʻliqni saqlash vaziri19.I.I. Norqulov—iqtisodiyot va moliya vazirining birinchi oʻrinbosari20.X.X. Meliyev—adliya vaziri oʻrinbosari21.M.B. Nurmuratov—Markaziy bank raisi22.Lavozim boʻyicha—Raqobatni rivojlantirish va isteʼmolchilar huquqlarini himoya qilish qoʻmitasi raisi23.Sh.D. Kudbiyev—Soliq qoʻmitasi raisi24.A.Yu. Mavlonov—Bojxona qoʻmitasi raisi25.B.S. Hamrayev—Milliy statistika qoʻmitasi raisi26.A.E. Burxanov—Korrupsiyaga qarshi kurashish agentligi direktori27.A.J. Ortikov—Davlat aktivlarini boshqarish agentligi direktori28.D.M. Saidjonov—Axborot va ommaviy kommunikatsiyalar agentligi direktorining birinchi oʻrinbosari29.K.N. Ishanxodjayev—Oʻzbekiston nodavlat notijorat tashkilotlari milliy assotsiatsiyasi Kengashi raisi30.A.T. Orinbayev—Qoraqalpogʻiston Respublikasi Joʻqorgʻi Kengesi Raisi, Oʻzbekiston Respublikasi Oliy Majlisi Senati Raisi oʻrinbosari31.Lavozimi boʻyicha—viloyatlar va Toshkent shahri hokimlari Iqtisodiyot va moliya vazirligi: 1. Iqtisodiy samaradorlik. 2. Inson kamoloti, barqaror rivojlanish va turizm. 3. Sogʻliqni saqlash. 4. Elektron hukumat. 5. Global raqobatbardoshlik. 6. Taʼlim. 7. Gender tenglik va ijtimoiy inklyuzivlik. Adliya vazirligi: 1. Huquq ustuvorligi. 2. Korrupsiyaga qarshi kurashish va shaffoflik. 3. Boshqaruv sifati. 1. Oʻzbekiston Respublikasi Prezidentining 2019-yil 25-fevraldagi “Oʻzbekiston Respublikasining xalqaro reytinglar va indekslardagi oʻrnini yaxshilash chora-tadbirlari toʻgʻrisida”gi PQ-4210-son qarori 2-bandining birinchi xatboshisi quyidagi tahrirda bayon etilsin: “2. Respublikadagi tadqiqot institutlariga ularga biriktirilgan alohida xalqaro reytinglar boʻyicha quyidagi vazifalar yuklansin”. 2. Oʻzbekiston Respublikasi Prezidentining 2022-yil 18-maydagi “Xalqaro reyting va indekslar bilan ishlashda ilmiy salohiyat hamda amaliy faoliyat uygʻunligini taʼminlash chora-tadbirlari toʻgʻrisida”gi PQ-246-son qarorida: a) 2-bandda: uchinchi va toʻrtinchi xatboshilardagi tegishli kelishikdagi “Innovatsion rivojlanish vazirligi” soʻzlari tegishli kelishikdagi “Oliy taʼlim, fan va innovatsiyalar vazirligi huzuridagi Innovatsion rivojlanish agentligi” soʻzlari bilan almashtirilsin; oltinchi xatboshidagi “Moliya va Adliya vazirliklari” soʻzlari “Iqtisodiyot va moliya vazirligi hamda Adliya vazirligi” soʻzlari bilan almashtirilsin; b) 5-bandning birinchi xatboshisi quyidagi tahrirda bayon etilsin: “5. 2022-yil 1-sentabrdan boshlab Oʻzbekiston Respublikasi Prezidenti huzuridagi Davlat boshqaruvi akademiyasida (keyingi oʻrinlarda — Akademiya) davlat organlarining boshqaruv kadrlari uchun ustuvor xalqaro reyting va indekslar boʻyicha har yili bir marotaba qisqa muddatli malaka oshirish kurslari (keyingi oʻrinlarda — malaka oshirish kurslari) joriy etilsin”; v) 7-bandda: ikkinchi xatboshi chiqarib tashlansin; uchinchi va toʻrtinchi xatboshilar tegishincha ikkinchi va uchinchi xatboshilar deb hisoblansin; g) 9-bandning birinchi xatboshisi quyidagi tahrirda bayon etilsin: “9. Oliy taʼlim, fan va innovatsiyalar vazirligi huzuridagi Innovatsion rivojlanish agentligi”. 1. Oʻzbekiston Respublikasi Prezidentining 2019-yil 17-yanvardagi “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid davlat dasturi toʻgʻrisida”gi PF-5635-son Farmoni 15-bandining toʻrtinchi xatboshisi va Farmonga 3-ilova. 2. Oʻzbekiston Respublikasi Prezidentining 2019-yil 7-martdagi “Xalqaro reyting va indekslarda Oʻzbekiston Respublikasining oʻrnini yaxshilashga oid chora-tadbirlarni tizimlashtirish toʻgʻrisida”gi PF-5687-son Farmoni. 3. Oʻzbekiston Respublikasi Prezidentining 2020-yil 2-iyundagi “Oʻzbekiston Respublikasining xalqaro reyting va indekslardagi oʻrnini yaxshilash hamda davlat organlari va tashkilotlarida ular bilan tizimli ishlashning yangi mexanizmini joriy qilish toʻgʻrisida”gi PF-6003-son Farmoni. 4. Oʻzbekiston Respublikasi Prezidentining 2021-yil 6-iyuldagi “Korrupsiyaga qarshi murosasiz munosabatda boʻlish muhitini yaratish, davlat va jamiyat boshqaruvida korrupsiyaviy omillarni keskin kamaytirish va bunda jamoatchilik ishtirokini kengaytirish chora-tadbirlari toʻgʻrisida”gi PF-6257-son Farmoniga 2-ilovaning 4-bandi. 5. Oʻzbekiston Respublikasi Prezidentining 2021-yil 24-iyuldagi “Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida”gi PF-6268-son Farmoniga 1-ilovaning 8-bandi. 6. Oʻzbekiston Respublikasi Prezidentining 2021-yil 21-avgustdagi “Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida”gi PF-6280-son Farmoniga 1-ilovaning 8-bandi. 7. Oʻzbekiston Respublikasi Prezidentining 2022-yil 23-avgustdagi “Oʻzbekiston Respublikasi Prezidentining ayrim hujjatlariga oʻzgartirishlar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida”gi PF-197-son Farmoniga 1-ilova. 8. Oʻzbekiston Respublikasi Prezidentining 2022-yil 24-avgustdagi “Mulk huquqining daxlsizligini ishonchli himoya qilish, mulkiy munosabatlarga asossiz aralashuvga yoʻl qoʻymaslik, xususiy mulkning kapitallashuv darajasini oshirish chora-tadbirlari toʻgʻrisida”gi PF-198-son Farmonining 11-bandi. 9. Oʻzbekiston Respublikasi Prezidentining 2022-yil 28-noyabrdagi “Jinoyatlarni tergov qilish sohasida malakali kadrlarni tayyorlashning sifat jihatidan yangi tizimini joriy etish toʻgʻrisida”gi PF-257-son Farmoniga 5-ilovaning 7-bandi. 10. Oʻzbekiston Respublikasi Prezidentining 2023-yil 6-iyuldagi “Maʼmuriy islohotlar doirasida raqobatni rivojlantirish va isteʼmolchilar huquqlarini himoya qilish sohasida davlat boshqaruvini samarali tashkil qilish chora-tadbirlari toʻgʻrisida”gi PF-108-son Farmoniga 5-ilovaning 4 va 12-bandlari. 11. Oʻzbekiston Respublikasi Prezidentining 2019-yil 25-fevraldagi “Oʻzbekiston Respublikasining xalqaro reytinglar va indekslardagi oʻrnini yaxshilash chora-tadbirlari toʻgʻrisida”gi PQ-4210-son qarorining 7-bandi va qarorga ilova. 12. Oʻzbekiston Respublikasi Prezidentining 2020-yil 3-avgustdagi “Oʻzbekiston Respublikasining milliy statistika tizimini yanada takomillashtirish va rivojlantirish chora-tadbirlari toʻgʻrisida”gi PQ-4796-son qarorining 12-bandi va qarorga 6-ilova. 13. Oʻzbekiston Respublikasi Prezidentining 2022-yil 18-maydagi “Xalqaro reyting va indekslar bilan ishlashda ilmiy salohiyat hamda amaliy faoliyat uygʻunligini taʼminlash chora-tadbirlari toʻgʻrisida”gi PQ-246-son qarorining 1, 3, 4-bandlari hamda qarorga ilova. 14. Oʻzbekiston Respublikasi Prezidentining 2022-yil 29-dekabrdagi “Oʻzbekiston Respublikasi Prezidenti huzuridagi qonunchilik va huquqiy siyosat institutining faoliyatini tashkil etish toʻgʻrisida”gi PQ-462-son qaroriga 4-ilovaning 2-bandi.